|  |
| --- |
| **Budapest Főváros VII. kerület Erzsébetváros Önkormányzata**  Gyuris Gabriellairodavezető |

Iktatószám:

Napirendi pont: ….

**ELŐTERJESZTÉS**

**A** Művelődési, Kulturális és Szociális Bizottság2023**.** március27 **-** eirendkívüli

ülésére

|  |  |
| --- | --- |
| **Tárgy:** | Döntés a háziorvosi szolgáltatók 2023. évi pályázati felhívásáról |

**Készítette:**

Zsákné Bujdosó Laura

intézményi koordinátor

**Törvényességi szempontból kifogást nem emelek:**

Dr. Nagy Erika

aljegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Bizottság!**

Az Önkormányzat a 2023. évi költségvetéséről szóló 3/2023. (II.15.) rendeletében6 000 000 Ft-ot különített el a **háziorvosi szolgáltatók támogatására**, amely keretösszeget a Képviselő-testület 88/2023. (III.14.) számú határozatával **21 600 000 Ft keretösszegre** emelt meg.

Javasolom, hogy a 2023. évre biztosított támogatási keret felhasználására – a költségvetési rendelet 14. § (5) bekezdésében meghatározott felhatalmazás alapján – az *1. számú melléklet szerinti* tartalommal pályázat kiírására kerüljön sor Erzsébetváros Önkormányzatával feladat-ellátási szerződéssel rendelkező, területi ellátási kötelezettséggel működő háziorvosi, házi gyermekorvosi, valamint az alapellátás körében fogorvosi ellátást nyújtó egészségügyi szolgáltatók *(továbbiakban:* ***háziorvosi szolgáltatók****)* támogatása céljából. Az Önkormányzat a pályázat keretében kíván támogatást nyújtani a háziorvosi szolgáltatók terheinek csökkentéséhez, amellyel elősegíti az egészségügyi alapellátás működtetését.

A pályázati felhívás készítésekor figyelembe vettük azt a jelentős változást, hogy a 2022. év második felétől kezdődően a háziorvosi szolgáltatók közüzemi díjai (például gázszolgáltatás, villamosenergia-szolgáltatás), illetve helyiséghasználati díjai nagymértékben, akár 300-700%-kal is megemelkedtek. Ezért a pályázatban a támogatás felső határánál praxisonként a korábbi 109 000 Ft helyett 400 000 Ft összeg került meghatározásra.

Tekintettel arra, hogy a közüzemi szolgáltatókkal, továbbá – a fogorvosi szolgáltatók esetében – a helyiséghasználatra vonatkozóan a Terézvárosi Egészségügyi Szolgálattal a Bischitz Johanna Integrált Humán Szolgáltató Központ kötött szerződést, a háziorvosi szolgáltatók az intézmény által továbbszámlázott díjak finanszírozására tudják fordítani a támogatást.

Fentieket figyelembe véve javaslom, hogy a támogatás az alábbi célokra legyen felhasználható:

* közüzemi díjak költségei (gázfogyasztás költsége, villamosenergia-fogyasztás költsége)
* helyiséghasználati díj költsége.

A pályázati kiírás tartalmi követelményeit az államháztartásról szóló törvény végrehajtásáról szóló 368/2011. (XII.31.) Kormányrendelet (továbbiakban: Ávr.) 66. § (2) bekezdése rögzíti.

A pályázati felhívás alapján a pályázatot a felhívás mellékletét képező – *2. számú mellékletként* csatolt – pályázati adatlapon lehet benyújtani. Az adatlapon rögzítésre került mindaz, amit a pályázati úton biztosított költségvetési támogatás esetén a benyújtott pályázathoz csatolni kell.

A kiírás közzétételére a helyben szokásos módon (az Önkormányzat honlapján és az önkormányzati hirdetőtáblákon) kerül sor.

Kérem a tisztelt Bizottságot az előterjesztés megtárgyalására és a határozati javaslat elfogadására.

**HATÁROZATI JAVASLAT**

**Budapest Főváros VII. kerület Erzsébetváros Önkormányzata Képviselő-testülete Művelődési, Kulturális és Szociális Bizottságának …/2023. (III. 27.) határozata a 2023. évi háziorvosi szolgáltatók támogatásáról szóló pályázat kiírásáról**

Budapest Főváros VII. kerület Erzsébetváros Önkormányzata Képviselő-testülete Művelődési, Kulturális és Szociális Bizottsága úgy dönt, hogy

1. Pályázati felhívást tesz közzé a háziorvosi szolgáltatók 2023. évi támogatására.   
   A határozat mellékletét képező pályázati felhívást és mellékleteit elfogadja.
2. A pályázati felhívás helyben szokásos módon történő közzétételéről a Polgármesteri Hivatal Humánszolgáltató Irodája gondoskodik.

**Felelős:** Veres Zoltán bizottsági elnök

**Határidő**: 2023. március 31.

Budapest, 2023. március 20.

Gyuris Gabriella

irodavezető

Határozati javaslat mellékletei:

1. számú melléklet: Pályázati felhívás a háziorvosi szolgáltatók 2023. évi támogatására

2. számú melléklet: Pályázati felhívás mellékletei a háziorvosi szolgáltatók 2023. évi támogatására

Előterjesztés melléklete:

A Képviselő-testület 88/2023. (III.14.) számú határozata